Návrh vlády

na skrátené legislatívne konanie o vládnom návrhu  zákona o zvýšení dôchodkov  v roku 2003 a o zmene a doplnení niektorých zákonov v oblasti sociálneho zabezpečenia
––––––––––––––––––––––––––––––––––––––––––––––––––––––––––––––––––––––––––

	Podľa čl. 39 ods. 1 Ústavy Slovenskej republiky občania majú právo na primerané hmotné zabezpečenie v starobe a pri nespôsobilosti na prácu, ako aj pri strate živiteľa. Podrobnosti o tomto práve ustanoví zákon (čl. 39 ods. 3 Ústavy Slovenskej republiky). Týmto zákonom je aj zákon č. 46/1991 Zb. o zvyšovaní dôchodkov v znení neskorších  predpisov.
	Na základe § 9 zákona č. 46/1991 Zb. o zvyšovaní dôchodkov v znení zákona Národnej rady Slovenskej republiky č. 374/1994 Z. z. sa starobné dôchodky, invalidné dôchodky, čiastočné invalidné dôchodky, dôchodky za výsluhu rokov, vdovské dôchodky a sirotské dôchodky zvýšia, ak sa podľa údajov vykázaných Štatistickým úradom Slovenskej republiky zvýšili životné náklady aspoň o 10 % alebo priemerná mzda aspoň o 5 %.
	Vzhľadom na to, že bude splnená podmienka zvýšenia priemernej mzdy aspoň o           5 %, okamih zvýšenia dôchodkov podľa vládneho návrhu zákona o zvýšení dôchodkov v roku 2003 a o zmene a doplnení niektorých zákonov v oblasti sociálneho zabezpečenia je žiaduce viazať k 1. júlu 2003.
	Z uvedených dôvodov je potrebné podľa § 89 ods. 1 zákona Národnej rady Slovenskej   republiky č. 350/1996 Z. z. o rokovacom poriadku Národnej rady Slovenskej republiky, aby nedošlo k ohrozeniu základných ľudských práv, navrhnúť Národnej rade Slovenskej republiky, aby sa uzniesla na skrátenom legislatívnom konaní o vládnom návrhu zákona o zvýšení dôchodkov v roku 2003 a o zmene a doplnení niektorých zákonov v oblasti sociálneho zabezpečenia.